 Укучыларга татар теле һәм әдәбиятын өйрәтүдә инновацион педагогик технологияләрнең нәтиҗәлелеге
Бүгенге тормышыбыз катлаулы, тиз үзгәрүчән. Шуның белән бәйле рәвештә мәгарифнең дә яңа шартларда яшәргә сәләтле кеше тәрбияләүдәге җаваплылыгы арта бара. “Дәресне ничек итеп кызыклы үткәрергә? Укучыларны ничек җәлеп итәргә? Ничек итеп балада туган телен өйрәнү теләген сүндермичә сакларга?” Минемчә, бүгенге көндә һәрбер укытучы да бу хакта уйланадыр. Бигрәк тә, татар теле һәм әдәбияты буенча БДИ тапшырасы юк... Туган телебездә болай да яхшы сөйләшәбез дип уйлаучылар булырга мөмкин. Күп еллык тәҗрибә шуны күрсәтә: укучыда гаҗәпләнү, яңалык ачу тойгысы уята алсаң, теләсә-нинди алым да эшчәнлекне барлыкка китерә. Әгәр укытучы шушы тойгыны уята алса, бала  аны бер дә онытмый, чөнки хезмәт – аның өчен зур шатлык. Баланың рухи дөньясы үсеше өчен дә әһәмияткә ия, аның өчен кызыклы булган сораулар өстендә уйланырга мәҗбүр итәргә кирәк. Бу җиңел түгел. 
Хәзерге шартларда «мәгариф» дигән төшенчә үзе дә үзгәрә башлады. Ул элегрәк мәктәптә укыту процессы белән генә тиңләштерелсә, хәзер киңрәк мәгънә ала бара.    Хәзер безнең илдә дөнья мәгариф тирәлегенә керүгә юнәлтелгән яңа мәгариф системасы урнаша бара. Бу эш педагогик фәнгә һәм укыту-тәрбия процессына сизелерлек үзгәрешләр кертә.Ул түбәндәгеләрдән гыйбарәт:
  -белем эчтәлеге яңа күнекмәләр белән баетыла, мәгьлүмат белән эш итү сәләте үстерелә, белем бирү программалары индивидуальләштерелә, фән һәм икътисад үсеше проблемалары иҗади хәл ителә;
  -мәгьлүмат туплауның гадәти ысуллары-телдән һәм язма сөйләм, телефон һәм радио элемтәсе компьютер чаралары белән алмаштырыла, телекоммуникация чаралары бөтен дөньяда киң тарала;
  -укытучының укучылар белән шәхси юнәлешле аралашуы-педагогик процессның мөһим состав өлеше булып тора;
  -шәхесне рухи яктан тәрбияләүгә, кешенең әхлакый йөзен формалаштыруга зур әһәмият бирелә;
  -белем бирү факторларын: мәктәп, гаилә бердәмлеген алга таба үстерә;
  -иҗтимагый белем дәрәҗәсендәге педагогик технологияләрне булдыруда фәннең әһәмияте арта бара.
       Мондый шартларда укытучыга хәзерге заманның күптөрле инновацион технологияләренә, идеяләргә юнәлеш тотарга кирәк. Бүген педагогик яктан грамоталы белгеч булу өчен яңа педагогик  технологияләрен белү һәм аларны нәтиҗәле файдалану сорала.
         Заман уку-укыту эшчәнлегенең барлык тармагына да үзгәрешләр кертә, безгә, укытучыларга да, яңа таләпләр куя. Сыйфатлы белем бирү өчен, мәгариф өлкәсендә модернизацияләү кирәклеген аңлап, без дә дәресләребездә инновацион технологияләр кулланып эшләргә тиеш. Ул гына да түгел, ФГОС таләпләре буенча белем бирүнең төп максаты – укучыга белемнәр, күнекмәләр суммасын җиткерү генә түгел, ә аның үзен мөстәкыйль рәвештә белем алырга һәм бу белемнәрне тормышта иҗади кулланырга өйрәтү.  Бу максатны  да үз эченә ала ул  инновацион технологияләр. Шуларның берсе - тәнкыйди фикерләү технологиясе. Галимнәр фикеренчә, критик фикерләү – интеллектуаль (гамәли) эшчәнлек төре: мәгълүматны кабул итү, төшенү, хәтердә калдыру, иҗади, интуитив фикерләү кебек психологик төшенчәләрне ала.
Тәнкыйди фикерләү –кызыксыну, эзләнү, үз-үзеңә сорау кую (ни өчен?), җавап табу,  үз фикереңне булдыру, башкалар фикеренә колак салу,  кабул ителгән карарга тәнкыйть күзлегеннән карау.
Тәнкыйди фикерләгән кеше үзенә һәрвакыт мондый сораулар бирә:
1.     Мин нәрсә беләм?
2.     Мин яңа нәрсә белдем?
3.     Минем белемем ничек үзгәрде?
4.     Мин белемем белән нәрсә эшләрмен?
Бу сорауларга җавап биреп, кеше үз фикер процессын бәяли, тагын да нәтиҗәлерәк итеп фикерләргә өйрәнә. Критик фикерләү технологиясе традицион технологиядән аермалы буларак:
-         Традицион дәрестә укытучы такта алдында тема аңлата, ә укучылар яңа теманы язып барсалар, тәнкыйди технологиянең төп критерийлары булып:
-  укучы белән укытучы арасында киртә, “барьер” юк. Алар әңгәмәдә, укыту эшчәнлегендә икесе дә тигез хокуклы.
-  Укытучы мәгълүмат чыганагы түгел, ә юнәлеш, юл күрсәтүче буларак карала. Ул укыту эшчәнлеген кызыклы һәм мавыктыргыч итеп оештыра. 
Мондый технологияләр белем бирү процессын иҗади оештырырга ярдәм итә, дәрес укучы өчен авыр “йөк” булудан туктый, ул аңа шатлык һәм файда китерә. Димәк, бу технологиянең актуальлеге түбәндәгеләрдән гыйбарәт:
‒   белем бирүдә формализмнан һәм авторитар стильдән котылу;
‒  укучының иҗади потециалын үстерү өчен шартлар тудыру.
Максатлары:
‒   укучыларның интеллектуаль һәм иҗади сәләтләрен үстерү;
‒  мөстәкыйль фикерләүнең төрле типларын кулланышка кертү;
‒ укыту һәм танып-белү эшчәнлеген үстерүгә юнәлтелгән күнекмәләр системасын булдыру һәм продуктив иҗат югарылыгына күтәрелергә ярдәм итү.
Бурычлары:
‒   укучы һәм укытучы арасында иҗади хезмәттәшлек булдыру;
‒   укучыларны креатив эшчәнлеккә тарту;
‒  белем бирү һәм тәрбия процессын оптимальләштерү һәм белем алуга уңай омтылыш (мотивация) булдыру.
Критик фикерләү технологиясенең төрле ысуллары бар: “кәрзин” ысулы, инсерт, синквейн, “алты эшләпә” ысулы, кластер, фишбоун, дидактик уен, төркемнәрдә дискуссия оештыру, терәк конспект, паузалар ясап уку.
Мин үзем инсерт ысулын изложение һәм сочинение-фикерләмә язарга өйрәткәндә кулланам һәм болай эшләү уңай нәтиҗәләр бирә дип уйлыйм.
Бу ысулны куллануның уңышлы ягы шунда, укучы текстны пассив укымый, ә белергә, аңларга теләп, игътибар белән укый. (Загашев)
Икенче буын стандартлары шәхес үсешен тәэмин итү, укытуга үз эшеңне төптән белеп якын килү бурычын куя. Башкача әйткәндә, мәгариф системасы баланы белемле итү хакында гына түгел, аңа күнекмәләр бирү, аны эшкә өйрәтү турында да кайгырта. 
Инновацион белем бирү,  иң беренче чиратта, мәгълүмати - комьютер технологияләренең үсеше белән бәйле.  Дәрестә компьютер технологияләрен куллану  күрсәтмәлелекне тәэмин итеп һәм күп мәгълүмат биреп, укытуның сыйфатын күтәрергә ярдәм итә. ФГОС шартларында мәгълүмати технологияләр куллану бик кулай, чөнки ФГОСның төп максаты – укытучы укучыны мөстәкыйль белем алырга, эзләнергә өйрәтергә тиеш. 
 Аеруча да педагогик практикамда презентацияләрне киң кулланам. Бер генә дәресем дә диярлек презентациясез үтми. Матур эшләнгән презентацияләр укучының игътибарын үзенә җәлеп итә, дәрескә алып кереп китә. Компьютер презентацияләре яңа материалны өйрәнү я кабатлау дәресләре өчен дә бик файдалы. Зур күләмдәге мәгълүматны үзләштерү кирәк булганда презентацияләр укучыда тәнкыйди фикерләү сәләтен формалаштыралар,  мөстәкыйль эшләү күнекмәләрен үстерәләр.
Шулай ук электрон дәреслекләр һәм кулланмалар куллану укучыларга зур күләмдә мәгълүмат бирергә мөмкин. СД-дискларга яздырылган электрон белешмәләр, мультимедиа энциклопедияләр дә дәресләрне нәтиҗәле итүдә гаять зур роль уйный. Интерактив такта ярдәмендә дәрестә булган материалны күрсәтү генә түгел, ә яңаны да ясарга була.  Бу бигрәк тә укучыларга ошый. Тест уздыру программалары, тренажерлар да укучыларны on-linе режимда эшләргә өйрәтә. Әлеге процесс барышында укучы бирелгән вакытны исәпләп тотарга, булган белемнәрен дөрес файдаланырга, уйларга һәм эзләнергә өйрәнә. Минем укучыларым төрле дәрәҗәдәге интернет-олимпиадаларда, тестларда актив катнаша һәм уңышларга ирешә. 
Интернет-ресурслардан дөрес файдалану бик күп дидактик мәсьәләләрне чишәргә ярдәм итә. 
Фәнни әдәбиятта “яңалык” һәм “инновация” төшенчәләре төрлечә аңлатыла. Яңалык – ул укыту процессына караган яңа чара (яңа метод, яңа методика, яңа технология һ.б.). Әлеге чараны үзләштерү процессын инновация дип саныйлар. Хәзерге заман таләпләренә туры килә торган белем бирү шәхесне җәмгыятьтәге төрле үзгәрешләргә, тормыш ситуацияләренә, фән нигезләрен ныклы үзләштерүгә әзерләүне күздә тота. Соңгылары исә, яңа технологияләрне файдаланып, иҗади мөмкинлекләрне, фикерләүне, аралашу күнекмәләрен үстерү исәбенә, программаларда каралган. Заманча технологияләрне кулланганда, өйрәтү процессы буларак дәрес системасыннан укучыларның “төп яшәү формасына” күчүе күзәтелә (дәрес-иҗат, дәрес-очрашу, дәрес-хезмәт, дәрес-аралашу, дәрес-дуслык, дәрес-концерт, дәрес-әңгәмә, катнаш дәрес, дәрес-түгәрәк өстәл, дәрес-остаханә һ.б.)
Инновацион технология буенча татар теленә өйрәтү – уку-укыту процессын яңача оештыруны аңлата. Бу вакытта укыту процессы төп нәтиҗәгә - укучының актив коммуникатив эшчәнлеккә омтылуын алдан сизүгә, баланың хисси һәм интелектуаль мөмкинлекләрен файдаланып аралашуга юнәлтелә.
	Дәресләремдә заманча технологияләрне кулланып, мин түбәндәге нәтиҗәләргә ирешә алдым дип уйлыйм:
	 - укучыларның сөйләм теле яхшырды, сүзлек запасы баеды;  
	- татар мәдәнияте, сәнгате, әдәбияты турында күзаллаулары үсте;
   	- компьютер технлогияләре куллану уку эшчәнлеген тагын да баетты;
	- укучыларның иҗади эшчәнлеге артты.
	Менә шундый юллар белән мин үземнең укучыларым белән эш алып барам. Эшемнең нәтиҗәсе буларак укыткан укучыларым төрле конкурсларда, конференцияләрдә призлы урыннар алалар, дәрескә кызыксынып, теләп йөриләр. 

